**Пантомима на Википедији**

#### *19. март* *2018* – Викимедија Србије и Светска организација пантомимичара трећу годину за редом обележиће Светски дан пантомиме интернационалним уређивачким маратоном у писању чланака на Википедији. Маратон ће се одржати 22. марта, на дан рођења великог пантомимичара Марсела Марсоа, а у оквиру Прве светске конференције о пантомими, која се одржава у Београду од 17. до 23. марта.

Претходна два маратона донела су преко 50 нових и допуњених чланака на Википедијама на српском и македонском језику о знаменитим пантомимичарима, представама, техникама глуме и пантомиме, организацијама… Тиме је значајно побољшан садржај о овој теми на највећој онлајн енциклопедији, што доприноси мисији Викимедије ширења слободнг знања.

Ове године маратон је део Прве светске конференције о пантомими, чији ће учесници, пантомимичари из целог света, након предавања, директно учествовати у писању и допуни чланака. Светска организација пантомимичара је обезбедила литературу као изворе за писање чланака, али ће и сами учесници конференције донирати књиге и друге записе на ову тему. Очекује се и ослобађање фотографија из целог света, којима би се илустровали чланци.

Светска организација пантомимичара део је [ГЛАМ програма](https://rs.wikimedia.org/wiki/%D0%93%D0%9B%D0%90%D0%9C) Викимедије Србије, који подразумева двосмерну сарадњу са институцијама културе у циљу повећања доступности културно-историјског наслеђа на интернету.

На маратону могу учествовати сви заинтересовани добровољци, који желе да науче како се уређује Википедија и тиме преноси знање широм света. Учешће се може потврдити на [страници Википедије](https://sr.wikipedia.org/wiki/%D0%92%D0%B8%D0%BA%D0%B8%D0%BF%D0%B5%D0%B4%D0%B8%D1%98%D0%B0:%D0%A3%D1%80%D0%B5%D1%92%D0%B8%D0%B2%D0%B0%D1%87%D0%BA%D0%B8_%D0%BC%D0%B0%D1%80%D0%B0%D1%82%D0%BE%D0%BD_-_%D0%A1%D0%B2%D0%B5%D1%82%D1%81%D0%BA%D0%B8_%D0%B4%D0%B0%D0%BD_%D0%BF%D0%B0%D0%BD%D1%82%D0%BE%D0%BC%D0%B8%D0%BC%D0%B5_2018#%D0%9F%D1%80%D0%B5%D0%B4%D0%BB%D0%BE%D0%B6%D0%B5%D0%BD%D0%B5_%D1%82%D0%B5%D0%BC%D0%B5) посвећеној овом маратону или пријавом на имејл [kancelarija@vikimedija.org](mailto:kancelarija@vikimedija.org). Догађај ће се одвијати у Српско-корејском информатичком приступном центру, од 10-16 сати.

**О Викимедији Србије:**

**Викимедија Србије** је невладино, нестраначко и непрофитно удружење, чији су циљеви промоција и подржавање стварања, сакупљања и умножавања слободног садржаја на српском језику искључиво на непрофитан начин, као и идеје да сви људи имају једнак приступ знању и образовању.

**Задужбина Викимедија** је међународна непрофитна организација која координира активностима независних националних огранака са којима дели исте циљеве и одржава **Википедију** и друге вишејезичке вики пројекте: **Викивести, Викиречник, Викикњиге, Викизворник, Викицитат, Викиверзитет и Викимедијину оставу.**

Викимедија Србије у наредном периоду организује и низ других активности везаних за подршку развоја Википедије на српском језику и других пројеката слободног садржаја:

* Интернационално [такмичење у писању чланака](https://sr.wikipedia.org/wiki/%D0%92%D0%B8%D0%BA%D0%B8%D0%BF%D0%B5%D0%B4%D0%B8%D1%98%D0%B0:%D0%A2%D0%B0%D0%BA%D0%BC%D0%B8%D1%87%D0%B5%D1%9A%D0%B5_%D1%83_%D0%BF%D0%B8%D1%81%D0%B0%D1%9A%D1%83_%D1%87%D0%BB%D0%B0%D0%BD%D0%B0%D0%BA%D0%B0/%D0%A6%D0%95%D0%95_%D0%BF%D1%80%D0%BE%D0%BB%D0%B5%D1%9B%D0%B5_2018) на Википедији о земљама Источне и Централне Европе „ЦЕЕ пролеће" организује се четврту годину за редом у више земаља Европе. Такмичење је наградног карактера, почиње 21. марта и трајаће до краја маја.
* Редовна годишња конференција „[Вики Лајв](https://rs.wikimedia.org/wiki/%D0%9F%D0%BE%D0%B4%D1%80%D1%88%D0%BA%D0%B0_%D0%B7%D0%B0%D1%98%D0%B5%D0%B4%D0%BD%D0%B8%D1%86%D0%B8#%D0%92%D0%B8%D0%BA%D0%B8%D0%9B%D0%B0%D1%98%D0%B2)" биће одржана 14. и 15. априла у Српско-корејском информатичком приступном центру, када ће се окупити уредници Википедије и других вики пројеката.
* Министарство културе и информисања, Музеј Војводине и Викимедија Србије организоваће 17. и 18. априла семинар за представнике музеја у Војводини о могућностима представљања [културно-историјског наслеђа на Википедији](http://blog.wikimedia.rs/?p=3520) и другим вики пројектима.
* Ове године се обележава и [15 година од настанка Википедије на српском језику](http://blog.wikimedia.rs/?p=3742).